L’Auditori de Burjassot alberga l’intercanvi musical de l’A.M Los Silos i la Unió Musical de Benetússer
2025-07-24

En el marc de la XXI Campanya de Concerts d’Intercanvis Musicals de 2024, que es desenvoluparà fins al 13 d’octubre, l’Auditori de la Casa de Cultura de Burjassot albergarà una nova cita amb la música de banda. Serà diumenge que ve 22 de setembre, a les 12 h, amb el concert que oferiran l’Agrupación Musical Los Silos de Burjassot, com a entitat amfitriona i la Unió Musical de Benetússer, com a formació convidada a aquest intercanvi musical. En aquesta ocasió, les encarregades d’oferir el concert seran les bandes juvenils de totes dues entitats musicals.

Per part de la Banda Juvenil de la A.M Los Silos, sota la batuta del director José Carlos Vidal Ramírez, s’interpretaran tres peces: African Symphony (Van MacCoy); Concerto d’Amore (Jacob de Haan) i The Lion King (Paul Lavender). Per part seua, la Banda Juvenil de la Unió Musical de Bentússer interpretarà Festa a Benidorm (Rafael Doménech); Xàbia (Salvador Salvá); Colours of the wind (Alan Menken) amb la intervenció de Clara Pichel, com saxo solista i My heart Will go on (James Horner), amb Martín Dionisio, com saxo solista. La formació de Benetússer actuarà dirigida per Irene Casañ Alonso.